钦定古今图书集成/明伦汇编/氏族典/第225卷 > 《廖用贤尚友录》 > 杨仪
## 钦定古今图书集成/明伦汇编/氏族典/第225卷 > 《廖用贤尚友录》 > 杨仪

按《蜀志杨仪传》：“仪字威公，襄阳人也。太守。关羽命为
功曹，遣奉使西诣先主。先主与语论军国计策，政治
得失，大悦之，因辟为左将军兵曹掾。及先主为汉中
王，拔仪为尚书，与刘巴不睦，左迁署弘农太守。建兴
三年，丞相亮以为参军，署府事。亮数出军，仪常规画
分部，筹度粮谷，不稽思虑。亮深惜仪之才干，凭魏延”
之骁勇，常恨二人不平，不忍有所偏废也。十二年，随
亮出屯谷口，亮卒于敌场。仪既领军，还又诛讨。延自
以为功勋至大，宜当代亮秉政。而亮平生密指，以仪
性狷狭，意在蒋琬，琬遂为尚书令。仪至，拜为中军师，
无所统领。初，仪为先主尚书，琬为尚书郎，后虽俱为
丞相参军长史，仪每从行，当其劳剧。自惟年官先琬，
才能逾之，于是怨愤形于声色。费祎往慰省之，仪对
祎恨望，又语祎曰：“往者丞相亡没之际，吾若举军以
就魏氏，宁当落度如此邪！”祎密表其言。十三年，废仪
为民，徙汉嘉郡。仪至徙所，复上书诽谤，遂下郡收仪，
仪自杀。